Kap. 530, 540, 542, 560, 561, 567, 571, 572, 573, 575, 578, 579, 595, 2412, 2445, 3531, 3540, 3595, 5312

Prop. 29 S

(2016–2017)
Proposisjon til Stortinget (forslag til stortingsvedtak)

Endringer i statsbudsjettet 2016 under Kommunal- og moderniseringsdepartementet

Tilråding fra Kommunal- og moderniseringsdepartementet 25. november 2016, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Kommunal- og moderniseringsdepartementet legger med dette fram forslag til endringer i statsbudsjettet for 2016 i samsvar med punkt 2 nedenfor.

2 Forslag til endringer

Programkategori 13.30 Statlige byggeprosjekter og eiendomsforvaltning

Kap. 530 Byggeprosjekter utenfor husleieordningen

Post 45 Større utstyrsanskaffelser og vedlikehold, kan overføres

Bevilgningen gjelder midler der Statsbygg gis i oppdrag å prosjektere og anskaffe brukerutstyr til byggeprosjekter. Prosjektene nybygg for Nasjonalmuseet på Vestbanen i Oslo og NMBU på Ås vil ha et lavere likviditetsbehov enn bevilget i 2016.

Det foreslås å redusere bevilgningen med 70 mill. kroner til 43 mill. kroner.

Kap. 2445 Statsbygg

Post 30 Prosjektering av bygg, kan overføres

Bevilgningen gjelder utgifter til prosjektering av ordinære byggeprosjekter fram til fullført forprosjekt. I forbindelse med revidert nasjonalbudsjett for 2016 ble det bevilget 15 mill. kroner på Justis- og beredskapsdepartementets kap. 430 Kriminalomsorgen til prosjekteringen av nytt fengsel i Agder, jf. Prop. 122 S (2015–2016) Tilleggsbevilgninger og omprioriteringer i statsbudsjettet 2016 og Innst. 400 S (2015–2016).

Det foreslås å overføre 5,5 mill. kroner fra kap. 430, post 01 Driftsutgifter og 5 mill. kroner fra kap. 430, post 45 Større utstyrsanskaffelser og vedlikehold. Samlet foreslås det å øke bevilgningen med 10,5 mill. kroner til 133,1 mill. kroner.

Post 33 Videreføring av ordinære byggeprosjekter, kan overføres

Bevilgningen gjelder midler til videreføring av byggeprosjekter som Stortinget tidligere har vedtatt å starte opp. Prosjektene sikker teknisk infrastruktur i regjeringskvartalet og nytt nasjonalmuseum for kunst, arkitektur og design på Vestbanen vil ha et lavere likviditetsbehov enn bevilget i 2016.

Det foreslås å redusere bevilgningen med 250 mill. kroner til 1 827,5 mill. kroner.

Kap. 3531 Eiendommer til kongelige formål

Post 01 Ymse inntekter

Bevilgningen gjelder publikumsinntekter fra omvisninger på Gamlehaugen. Inntekten for omvisning på Gamlehaugen er bortfalt. Dette skyldes at Statsbygg har satt ut denne tjenesten til andre.

Det foreslås å redusere bevilgningen med 103 000 kroner til 0 kroner.

Programkategori 13.40 Forvaltningsutvikling og IKT-politikk

Kap. 540 Direktoratet for forvaltning og IKT

Post 22 Betaling for bruk av elektronisk ID og Sikker digital posttjeneste

Bevilgningen dekker utgifter for bruk av elektronisk ID på høyt sikkerhetsnivå utstedt av private leverandører. Posten dekker også utgifter for bruk av Sikker digital posttjeneste til innbyggerne, det vil si Digital postkasse til innbyggere og Kontakt- og reservasjonsregisteret. Kostnadene vil den enkelte virksomhet bli fakturert for, jf. kap. 3540, post 05 Betaling for bruk av elektronisk ID og Sikker digital posttjeneste.

Bruken av ID-porten til autentisering og Sikker digital posttjeneste er vesentlig høyere enn lagt til grunn i bevilgningsforslaget for 2016. Det foreslås derfor å øke bevilgningen på posten med 9,1 mill. kroner til 23,5 mill. kroner mot en tilsvarende økning på kap. 3540, post 05.

Kap. 542 Internasjonalt IKT-samarbeid og utviklingsprogram

Post 01 Driftsutgifter

Bevilgningen på posten dekker i 2016 utgifter til lønn og drift for fire nasjonale eksperter til EU-kommisjonen som del av deltakelse i EU-programmene. Som følge av vakanser knyttet til rekruttering av to nye nasjonale eksperter, vil utgiftene til lønn og drift til de nasjonale ekspertene være lavere enn lagt til grunn i saldert budsjett for 2016.

På denne bakgrunn foreslås det at bevilgningen på posten reduseres med 0,9 mill. kroner til 4,7 mill. kroner.

Post 70 Tilskudd til internasjonale program, kan overføres

Bevilgningen på posten dekker norsk deltagelse i EU-program. Bevilgningen dekker også etterslep fra avsluttede programmer. Norge ved Utenriksdepartementet mottar hvert år innbetalingskrav fra EU hvor de samlede kontingentforpliktelsene fremgår. Utenriksdepartementet forskutterer innbetalingene til EU-kommisjonen. Departementene mottar deretter faktura fra Utenriksdepartementet hvor utgiftene til det enkelte program og etterslep fra tidligere avsluttede programmer er spesifisert. Utbetalingstakt og valutakurs innebærer at bevilgningsbehovet i det enkelte budsjettår vil variere.

Samlet disponibelt beløp på posten i 2016 utgjør 36,9 mill. kroner. Bevilgningsbehovet på posten vil være om lag 38,7 mill. kroner i 2016. Det foreslås på denne bakgrunn at bevilgningen på posten økes med 1,8 mill. kroner til 38,7 mill. kroner.

Kap. 3540 Direktoratet for forvaltning og IKT

Post 05 Betaling for bruk av elektronisk ID og Sikker digital posttjeneste

På posten budsjetteres inntekter knyttet til betaling fra offentlige virksomheter for bruk av Sikker digital posttjeneste til innbyggere, kostnader for innlogging til postkassene via ID-porten og betaling for bruk av elektronisk ID på høyt sikkerhetsnivå utstedt av private leverandører, jf. omtale under kap. 540, post 22 Betaling for bruk av elektronisk ID og Sikker digital posttjeneste.

Bevilgningen på posten foreslås økt med 9,1 mill. kroner til 23,5 mill. kroner mot en tilsvarende økning på kap. 540, post 22, jf. omtale under kap. 540, post 22.

Programkategori 13.60 Samiske formål

Kap. 560 Sametinget

Post 50 Sametinget

Grunnbevilgningen på posten skal blant annet dekke driften av det politiske arbeidet og administrasjonen i Sametinget. Sametinget har blant annet ansvaret for å gjennomføre forskning på Sametingsvalget. Tildelt bevilgning for 2016 til forskning på Sametingsvalget er på 500 000 kroner.

Det foreslås at bevilgningen økes med 200 000 kroner knyttet til forskningsarbeidet i 2016, til 280,9 mill. kroner, mot en tilsvarende reduksjon av bevilgningen på kap. 561 Tilskudd til samiske formål, post 72 Samisk språk, informasjon m.m, jf. omtale under kap. 561, post 72.

Kap. 561 Tilskudd til samiske formål

Post 72 Samisk språk, informasjon m.m.

Formålet med tilskuddsordningen er å styrke bruken av samiske språk ved å legge bedre til rette for bruk av samisk i det offentlige, øke antallet samiske språkbrukere, gi mer informasjon på samisk og øke informasjon om samiske formål. Bevilgningen i 2016 er fordelt til Østsamisk museum og til Fylkesmannen i Nordland. Fylkesmannen i Nordland har ansvaret for å forvalte midlene til flere av tiltakene i Handlingsplan for samiske språk. Det vil bli et mindreforbruk på 200 000 kroner i 2016. Det foreslås på denne bakgrunn at bevilgningen på posten reduseres med 200 000 kroner til 2,8 mill. kroner, mot en tilsvarende økning av bevilgningen på kap. 560 Sametinget, post 50 Sametinget, jf. omtale under kap. 560, post 50.

Programkategori 13.67 Nasjonale minoriteter

Kap. 567 Nasjonale minoriteter

Post 22 Kollektiv oppreisning til norske rom mv.

Statsministeren ga en offisiell beklagelse til norske rom 8. april 2015 for den rasistiske ekskluderingspolitikken som ble ført i tiårene før og etter andre verdenskrig og de fatale følgene denne politikken fikk for rom under holocaust. Statsministeren uttalte samtidig at beklagelsen skulle følges av en kollektiv oppreisning til norske rom.

Bevilgningen på posten dekker utgifter til en kollektiv oppreisning til norske rom. Regjeringen utformer oppreisningen i dialog med representanter for rom. Gjennom denne dialogen i 2015 og første del av 2016, fremstår ønsket om et kultur- og ressurssenter som norske roms hovedprioritet. I juni 2016 inngikk departementet en avtale med Kirkens Bymisjon om et forprosjekt for å vurdere hvordan et slikt senter eventuelt kan utformes. Forprosjektet hadde oppstart i august 2016, og rapport med videre anbefalinger skal leveres innen 1. mars 2017.

Kontrakten for forprosjektet har en kostnadsramme på 2,5 mill. kroner. 1/3 av kontraktssummen forfaller til utbetaling i 2016, mens 2/3 forfaller først i 2017. Dette innebærer et mindreforbruk på om lag 1,7 mill. kroner i 2016. I tillegg forventes et ytterligere mindreforbruk på 500 000 kroner.

Ved årsskiftet vil det være et samlet mindreforbruk på posten på om lag 2,2 mill. kroner, som skal dekke utgiftene til oppfølgingen av statsministerens beklagelse.

Det foreslås på denne bakgrunn at stikkordet «kan overføres» tilføyes posten i 2016, jf. forslag til romertallsvedtak.

Post 71 Tilskudd til Romanifolkets/taternes kulturfond

Formålet med bevilgningen er å bidra til å gjenreise, utvikle og synliggjøre romanifolkets/taternes kultur og historie. Tilskuddet er en del av den kollektive oppreisningen til romanifolket/taterne. Stiftelsen Romanifolkets/taternes kulturfond mottar tilskuddsmidlene, og stiftelsens styre fordeler midlene til prosjekter og tiltak som bidrar til å gjenreise, utvikle og synliggjøre romanifolkets/taternes kultur og historie. Stiftelsen skal levere rapport og regnskap påfølgende år. Bevilgningen i 2016 er 5,3 mill. kroner.

I 2015 kom Kommunal- og moderniseringsdepartementet i vesentlig tvil om hvorvidt styret ville forvalte tilskuddet på en forsvarlig og effektiv måte. Departementet holdt derfor tilskuddet tilbake. I 2015 ble stikkordet «kan overføres» tilføyd posten, jf. Prop. 28 S (2015–2016) Endringer i statsbudsjettet 2015 under Kommunal- og moderniseringsdepartementet og Innst. 124 S (2015–2016). Bevilgningen på 5,2 mill. kroner ble overført til 2016.

Departementet er fortsatt i vesentlig tvil om forutsetningene for å utbetale er til stede, og tilskuddene for 2015 og 2016 er derfor fortsatt holdt tilbake per ultimo november 2016.

Departementet har orientert om saken i Prop. 1 S (2016–2017) for Kommunal- og moderniseringsdepartementet. Departementet avventer fortsatt Stiftelsestilsynets vurderinger før det tas nærmere stilling til om tilskuddet kan utbetales, og eventuelt hvordan saken bør følges opp videre.

Det foreslås på denne bakgrunn at stikkordet «kan overføres» tilføyes posten i 2016, jf. forslag til romertallsvedtak.

Det tas sikte på å oppdatere Stortinget om saken i revidert nasjonalbudsjett for 2017.

Programkategori 13.70 Rammeoverføringer til kommunesektoren mv.

Kap. 571 Rammetilskudd til kommuner

Post 60 Innbyggertilskudd

Forsøk med statlig finansiering av omsorgstjenestene ble satt i gang fra 1. mai 2016. På denne bakgrunn ble det i forbindelse med revidert nasjonalbudsjett for 2016 omdisponert 873,9 mill. kroner fra kap. 571 Rammetilskudd til kommunene, post 60 Innbyggertilskudd til kap. 761 Omsorgstjeneste, post 65 Forsøk med statlig finansiering av omsorgstjenestene på Helse- og omsorgsdepartementets budsjett.

Tønsberg kommune trakk seg fra forsøket etter at revidert nasjonalbudsjett for 2016 var lagt fram. Tønsbergs andel av uttrekket på 389 mill. kroner skal derfor tilbakeføres fra kap. 761, post 65 til kap. 571, post 60.

Uttrekket fra innbyggertilskuddet i revidert nasjonalbudsjett for 2016 ble beregnet på bakgrunn av innrapportering av netto driftsutgifter på KOSTRA-funksjonene 234, 253, 254 og 261 i 2015, og deretter justert med vekst i kommunenes frie inntekter fra 2015 til 2016. Korrigeringer av KOSTRA-tallene etter 15. juni påvirker grunnlaget for uttrekket for fire kommuner, hvorav to kommuner har blitt trukket for mye og to kommuner har fått beregnet for lavt uttrekk. Nettoeffekten på 246 000 kroner i 2016 skal tilbakeføres fra kap. 761, post 65 til kap. 571, post 60.

Samlet sett foreslås det at bevilgningen på kap. 571, post 60 økes med 389,3 mill. kroner til 118 368,9 mill. kroner, mot en tilsvarende reduksjon på kap. 761, post 64.

Post 64 Skjønnstilskudd, kan nyttes under kap. 572, post 64

I 2016 er det satt av til sammen 226 mill. kroner på den såkalte reservepotten over skjønnsmidlene til kommunene og fylkeskommunene, hvorav 125 mill. kroner på kap. 571, post 64 og 101 mill. kroner på kap. 572, post 64. Foreløpig anslag tilsier at det vil gjenstå til sammen om lag 155 mill. kroner i ubrukte midler av reservepotten i 2016.

Det foreslås, som et engangstilfelle, at stikkordet «kan overføres» tilføyes kap. 571, post 64 og kap. 572, post 64 i statsbudsjettet for 2016, jf. forslag til romertallsvedtak.

Kap. 572 Rammetilskudd til fylkeskommuner

Post 64 Skjønnstilskudd, kan nyttes under kap. 571, post 64

Det vises til omtale under kap. 571, post 64 Skjønnstilskudd. På bakgrunn av dette foreslås det at kap. 572, post 64 tilføyes stikkordet «kan overføres» i statsbudsjettet for 2016.

Kap. 573 Kommunereform

Post 60 Engangskostnader og reformstøtte ved kommunesammenslåing

Bevilgningen i 2016 dekker engangskostnader ved kommunesammenslåing. Staten gir delvis kompensasjon av engangskostnader direkte knyttet til kommunesammenslåing, hvor det fattes nasjonalt vedtak om sammenslåing innen utgangen av 2017.

Saldert budsjett for 2016 er 100 mill. kroner. Det er vedtatt fire sammenslåinger ved kongelig resolusjon i 2016, som har ført til utbetaling av 90 mill. kroner til dekning av engangskostnader:

Larvik/Lardal – 45 969 innbyggere (25 mill. kroner)

Hof/Holmestrand – 13 775 innbyggere (20 mill. kroner)

Tjøme/Nøtterøy – 26 445 innbyggere (25 mill. kroner)

Rissa/Leksvik – 10 182 innbyggere (20 mill. kroner)

På bakgrunn av dette foreslås det å redusere bevilgningen med 10 mill. kroner til 90 mill. kroner.

Kap. 575 Ressurskrevende tjenester

Post 60 Toppfinansieringsordning, overslagsbevilgning

Formålet med tilskudd til toppfinansiering for ressurskrevende tjenester er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud uavhengig av kommunenes økonomiske situasjon. Med ressurskrevende tjenestemottakere menes personer med store hjelpebehov som mottar omfattende helse- og omsorgstjenester fra kommunen. Kommunene søker om refusjon året etter at utgiftene har påløpt. Tilskuddet er en overslagsbevilgning. Ordningen forvaltes av Helsedirektoratet.

I 2016 får kommunene kompensert 80 pst. av netto lønnsutgifter til helse- og omsorgstjenester ut over innslagspunktet på 1 081 000 kroner. Netto lønnsutgifter er lønn til ansatte og tilhørende sosial kostnader (pensjon og arbeidsgiveravgift), fratrukket øremerkede tilskudd og tilskudd gjennom inntektssystemet. Tilskuddsordningen gjelder for tjenestemottakere til og med det året de fyller 67 år.

Helsedirektoratet har i 2016 utbetalt 8 643,8 mill. kroner for kommunenes refusjonskrav for 2015. Dette er 627,2 mill. kroner lavere enn saldert budsjett for 2016 som er på 9 271 mill. kroner.

I anslaget for budsjettet for 2016 lå det til grunn en vekst i antallet mottakere på 7 pst. Den faktiske veksten ble på om lag 3,5 pst. Isolert sett medførte dette en mindreutgift på i underkant av 300 mill. kroner. Videre lå det til grunn en reell vekst i utgifter per mottaker på 3,5 pst. Veksten i utgifter per mottaker over innslagspunktet viste en liten realnedgang, noe som isolert sett medførte en mindreutgift på i overkant av 300 mill. kroner.

På bakgrunn av dette foreslås det å redusere bevilgningen med 627,2 mill. kroner til 8 643,8 mill. kroner.

Kap. 578 Valgdirektoratet

Post 01 Driftsutgifter

Bevilgningen dekker lønn til ansatte, husleie og andre faste driftsutgifter for Valgdirektoratet som er lokalisert i Tønsberg. Valgdirektoratet ble opprettet 1. januar 2016, og har 21 ansatte. Direktoratet har det operative ansvaret for valggjennomføring på statlig nivå. Direktoratet har ansvaret for drift, utvikling og forvaltning av det elektroniske valgadministrative systemet EVA. Direktoratet har også ansvar for opplæring av de valgansvarlige i kommuner og fylkeskommuner, samt å sørge for god informasjon og veiledning i bruk av EVA og avvikling av valg. Saldert budsjett for 2016 er 65,1 mill. kroner.

I saldert budsjett for 2016 er det budsjettert med full bemanning fra 1. januar 2016, mens de nyansatte i hovedsak tiltrådte i 2. halvår (1. august 2016). På bakgrunn av dette foreslås det at bevilgningen reduseres med 10 mill. kroner til 55,1 mill. kroner.

Kap. 579 Valgutgifter

Post 01 Driftsutgifter

Bevilgningen går til å dekke departementets utgifter knyttet til lønn, utredning og analyse, evaluering og regelverksutvikling på valgområdet, samt oppfølging av Valgdirektoratet. Saldert budsjett for 2016 er 20,4 mill. kroner.

Lønnskostnadene anslås å bli noe lavere enn budsjettert og etterslepet av utgifter i forbindelse med valget 2015 er mindre enn anslått. På bakgrunn av dette foreslås det at bevilgningen reduseres med 11,5 mill. kroner til 8,8 mill. kroner.

Programkategori 13.80 Bolig, bomiljø og bygg

Kap. 2412 Husbanken

Post 72 Rentestøtte

Posten omfatter rentestøtte som følge av at eldre særvilkårslån har ett prosentpoeng lavere rente enn ordinære lån. Slike lån ble gitt fram til og med 1996. Rentestøtten beregnes og bokføres parallelt med opptjente renteinntekter. Bevilgningen for 2016 er 7,3 mill. kroner.

Nye anslag tilsier at porteføljen blir noe høyere enn tidligere lagt til grunn. Det foreslås derfor å øke bevilgningen med 0,5 mill. kroner til 7,8 mill. kroner.

Post 90 Lån fra Husbanken, overslagsbevilgning

Bevilgningen på posten skal dekke utbetaling av lån fra Husbanken og beregnede opptjente, ikke betalte renter fra kundene. Bevilgningen for 2016 er 16 791 mill. kroner.

Utbetalingen av lån blir lavere enn forutsatt. Dette skyldes både lavere søknadsinngang og senere utbetaling av lån enn tidligere lagt til grunn. Totalt ble det innen utgangen av september 2016 gitt tilsagn om lån for om lag 13 800 mill. kroner, som er en reduksjon på 18 pst. fra samme periode året før. Dette skyldes i hovedsak at Husbanken gir færre tilsagn om grunnlån og barnehagelån. Ved utgangen av september var det gitt tilsagn om lån for disse låneordningene for om lag 6 700 mill. kroner, som er 32 pst. lavere enn i samme periode i 2015. Husbanken anslår at forbruket av lånerammen kan bli på om lag 1 000 mill. kroner lavere enn budsjettert i 2016 som følge av lavere søknadsinngang.

På bakgrunn av dette foreslås det å redusere bevilgningen på posten med 801 mill. kroner til 15 990 mill. kroner.

Kap. 5312 Husbanken

Post 01 Gebyrer m.m.

Posten omfatter inntekter fra etableringsgebyr, termingebyr, varslingsgebyr og tilkjente saksomkostninger i misligholdssaker. Bevilgningen for 2016 er 11,8 mill. kroner etter en reduksjon på 997 000 kroner i forbindelse med revidert nasjonalbudsjett for 2016, jf. Prop. 122 S og Innst. 400 S (2015–2016).

Som følge av lavere utbetalinger av nye lån og høyere ekstraordinære innfrielser av lån enn tidligere forutsatt anslås det noe lavere inntekter fra etablerings- og varslingsgebyr. Det foreslås derfor å redusere bevilgningen med 0,3 mill. kroner til 11,5 mill. kroner.

Post 11 Tilfeldige inntekter

På posten inntektsføres tilfeldige inntekter, som for eksempel tilbakebetalte tilskudd og bostøtte. Bevilgningen for 2016 er på 30,9 mill. kroner.

Det anslås tilfeldige inntekter på 90 mill. kroner i 2016. Tilbakebetaling av bostøtte har økt som følge av innføringen av maskinell etterkontroll av bostøtte og at inntektsgrensene for tilbakebetaling av bostøtte ble redusert fra 100 000 til 50 000 kroner i 2014. Det er i hovedsak tilbakebetalingskrav for 2014 som blir betalt i 2016.

På denne bakgrunn foreslås det å øke bevilgningen med 59,1 mill. kroner til 90 mill. kroner.

Departementet viser til forslag om å legge inntektsopplysninger fra a-ordningen til grunn ved beregning av bostøtte fra 1. januar 2017, jf. Prop. 1 S (2016–2017). Omleggingen innebærer at bostøtten kan beregnes på grunnlag av siste måneds inntekt, og ikke 1–2 år gamle likningsdata som i dag. Det forventes at dette over tid vil føre til færre krav om tilbakebetaling av bostøtte, siden beregning av bostøtte vil bli mer riktig.

Post 90 Avdrag

Posten omfatter ordinære og ekstraordinære avdrag, tilbakebetaling av opptjente, ikke betalte renter og tap. Bevilgningen i 2016 er på 11 000 mill. kroner.

Det anslås at ordinære avdrag i 2016 blir om lag 500 mill. kroner lavere og at ekstraordinære avdrag blir om lag 1 500 mill. kroner høyere enn tidligere lagt til grunn. Ordinære avdrag reduseres i hovedsak siden ekstraordinære avdrag øker. Ekstraordinære avdrag øker i hovedsak som følge av at Husbankens rentefordel sammenliknet med det private kredittmarkedet er redusert gjennom de senere år.

På denne bakgrunn foreslås det å øke bevilgningen med 1 000 mill. kroner til 12 000 mill. kroner.

Programkategori 13.90 Planlegging, byutvikling og geodata

Kap. 595 Statens kartverk, arbeid med tinglysing og nasjonal geografisk infrastruktur

Post 21 Spesielle driftsutgifter, kan overføres

Bevilgningen på posten dekker i 2016 lønn, pensjon og andre driftsutgifter knyttet til etablering og drift av den nasjonale infrastrukturen for geografisk informasjon, blant annet sjøkartlegging, flyfotografering, føring av matrikkel og sikring av geodetisk grunnlag for Norge. Saldert budsjett for 2016 er 479,4 mill. kroner.

I 2016 er det igangsatt arbeid med en ny digital høyde- og terrengmodell. Arbeidet består i hovedsak av å skanne fastlands-Norge med lasermåling fra fly. En bedre terreng- og høydemodell gir et viktig grunnlag for klimatilpasning, beredskap, ras og flomsikring, skog- og naturressursforvaltning og sikrere boligbygging. De samlede utgiftene til prosjektet ble anslått til vel 300 mill. kroner i perioden 2016–2020. Programmet samfinansieres av berørte sektorer. I 2016 er det satt av 36 mill. kroner på posten til høydemodellen.

Kostnadene ligger an til å bli noe høyere enn tidligere budsjettert, blant annet grunnet forhold i markedet og restriksjoner for utenlandske selskap for håndtering av slike data. Videre har det vært gode værforhold for skanning med fly i sommer og høst, og det meste av de reserverte områdene for 2016 er nå skannet. For å opprettholde framdriften foreslås det å øke bevilgningen til arbeidet med 10 mill. kroner i 2016 til 489,4 mill. kroner.

Kap. 3595 Statens kartverk, arbeid med tinglysing og nasjonal geografisk infrastruktur

Post 01 Gebyrinntekter tinglysing

På posten føres inntekter fra gebyr for rettsregisteringer av boretter og tinglysing av fast eiendom. Bevilgningen for 2016 er på 421,7 mill. kroner. Inntekten på posten er hovedsakelig gitt av aktiviteten i eiendomsmarkedet. Aktiviteten i eiendomsmarkedet ser ut til å bli i tråd med anslått nivå i saldert budsjett for 2016.

På grunn av at Skandiabanken går ut av sitt svenske moderselskap og etableres som uavhengig selskap, må alle boliglån i selskapet flyttes til det nyopprettede norske selskapet. Panterettighetene for alle lånene må tinglyses. På bakgrunn av dette foreslås det å øke gebyrinntektene i 2016 med 14,3 mill. kroner.

Regjeringen vurderer å endre forskrift om gebyr for tinglysing mv. for å sikre bedre samsvar mellom gebyr og kostnadene for tinglysingsmyndighetene ved slike masseoverdragelser, jf. Prop. 6 L (2016–2017) Endringer i tinglysingsloven, inkassoloven og tvangsfullbyrdelsesloven mv. (teknologinøytralitet).

Andre saker

I forbindelse med avtalen om nytt inntektssystem for kommunene ble det avtalt at det skal utarbeides en plan for lokalisering av statlige arbeidsplasser, og at denne skulle legges fram for Stortinget innen utgangen av 2016. Planen nå er at denne vil legges fram som en del av den varslede meldingen til Stortinget om bærekraftige byer og sterke distrikter, vinteren 2017.

Tilråding

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2016 under Kommunal- og moderniseringsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2016 under Kommunal- og moderniseringsdepartementet i samsvar med et vedlagt forslag.

Forslag
til vedtak om endringer i statsbudsjettet 2016 under Kommunal- og moderniseringsdepartementet

I

I statsbudsjettet 2016 gjøres følgende endringer:

Utgifter:

Kap.

Post

Formål

Kroner

530

Byggeprosjekter utenfor husleieordningen

45

Større utstyrsanskaffelser og vedlikehold, kan overføres, nedsettes med

70 000 000

fra kr 113 000 000 til kr 43 000 000

2445

Statsbygg

30

Prosjektering av bygg, kan overføres, forhøyes med

10 500 000

fra kr 122 613 000 til kr 133 113 000

33

Videreføring av ordinære byggeprosjekter, kan overføres, nedsettes med

250 000 000

fra kr 2 077 450 000 til kr 1 827 450 000

540

Direktoratet for forvaltning og IKT

22

Betaling for bruk av elektronisk ID og Sikker digital posttjeneste, forhøyes med

9 100 000

fra kr 14 415 000 til kr 23 515 000

542

Internasjonalt IKT-samarbeid og utviklingsprogram

01

Driftsutgifter, nedsettes med

900 000

fra kr 5 636 000 til kr 4 736 000

70

Tilskudd til internasjonale program, kan overføres, forhøyes med

1 800 000

fra kr 36 900 000 til kr 38 700 000

560

Sametinget

50

Sametinget, forhøyes med

200 000

fra kr 280 679 000 til kr 280 879 000

561

Tilskudd til samiske formål

72

Samisk språk, informasjon m.m., nedsettes med

200 000

fra kr 3 000 000 til kr 2 800 000

571

Rammetilskudd til kommuner

60

Innbyggertilskudd, forhøyes med

389 251 000

fra kr 117 979 670 000 til kr 118 368 921 000

573

Kommunereform

60

Engangskostnader og reformstøtte ved kommunesammenslåing, nedsettes med

10 000 000

fra kr 100 000 000 til kr 90 000 000

575

Ressurskrevende tjenester

60

Toppfinansieringsordning, overslagsbevilgning, nedsettes med

627 152 000

fra kr 9 271 000 000 til kr 8 643 848 000

578

Valgdirektoratet

01

Driftsutgifter, nedsettes med

10 000 000

fra kr 65 100 000 til kr 55 100 000

579

Valgutgifter

01

Driftsutgifter, nedsettes med

11 500 000

fra kr 20 348 000 til kr 8 848 000

2412

Husbanken

72

Rentestøtte, forhøyes med

500 000

fra kr 7 300 000 til kr 7 800 000

90

Lån fra Husbanken, overslagsbevilgning, nedsettes med

801 000 000

fra kr 16 791 000 000 til kr 15 990 000 000

595

Statens kartverk, arbeid med tinglysing og nasjonal geografisk infrastruktur

21

Spesielle driftsutgifter, kan overføres, forhøyes med

10 000 000

fra kr 479 351 000 til kr 489 351 000

Inntekter:

Kap.

Post

Formål

Kroner

3531

Eiendommer til kongelige formål

01

Ymse inntekter, nedsettes med

103 000

fra kr 103 000 til kr 0

3540

Direktoratet for forvaltning og IKT

05

Betaling for bruk av elektronisk ID og Sikker digital posttjeneste, forhøyes med

9 100 000

fra kr 14 415 000 til kr 23 515 000

5312

Husbanken

01

Gebyrer m.m., nedsettes med

300 000

fra kr 11 800 000 til kr 11 500 000

11

Tilfeldige inntekter, forhøyes med

59 130 000

fra kr 30 870 000 til kr 90 000 000

90

Avdrag, forhøyes med

1 000 000 000

fra kr 11 000 000 000 til kr 12 000 000 000

3595

Statens kartverk, arbeid med tinglysing og nasjonal geografisk infrastruktur

01

Gebyrinntekter tinglysing, forhøyes med

14 285 000

fra kr 421 715 000 til kr 436 000 000

II

Tilføying av stikkord

Stortinget samtykker i at Kommunal- og moderniseringsdepartementet kan

tilføye stikkordet «kan overføres» på bevilgningen i 2016 under kap. 567 Nasjonale minoriteter, post 22 Kollektiv oppreisning til norske rom mv.

tilføye stikkordet «kan overføres» på bevilgningen i 2016 under kap. 567 Nasjonale minoriteter, post 71 Tilskudd til Romanifolkets/taternes kulturfond.

tilføye stikkordet «kan overføres» på bevilgningen i 2016 under kap. 571 Rammetilskudd til kommuner, post 64 Skjønnstilskudd, kan nyttes under kap. 572, post 64.

tilføye stikkordet «kan overføres» på bevilgningen i 2016 under kap. 572 Rammetilskudd til fylkeskommuner, post 64 Skjønnstilskudd, kan nyttes under kap. 571, post 64.